REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/8-18

26. januar 2018. godine

B e o g r a d

ZAPISNIK

13. SEDNICE ODBORAZA ZDRAVLjE I PORODICU

ODRŽANE 24. JANUARA 2018. GODINE

Sednica je počela u 11,00 časova.

Sednici je predsedavao doc. dr Darko Laketić, predsednik Odbora.

Sednici su prisustvovali članovi Odbora: mr. dr Ljubica Mrdaković Todorović, dr Dragana Barišić, prof. dr Dušan Milisavljević, dr Desanka Repac, prim. dr Milovan Krivokapić, dr Danijela Stojadinović, dr Danica Bukvić, prof. dr Milan Knežević, dr Svetlana Nikolić Pavlović, dr Muamer Bačevac, dr Radoslav Jović i dr Dragan Vesović.

Sednici je prisustvovao zamenik odsutnog člana Odbora Vladimir Đurić (Branka Stamenković).

Sednici je prisustvovala narodna poslanica dr Vesna Ivković.

Sednici nisu prisustvovali članovi Odbora: Aleksandar Šešelj, Nemanja Šarović i dr Žarko Korać, kao ni njihovi zamenici.

 Sednici su prisustvovali i državni sekretar Ministarstva zdravlja dr Meho Mahmutović; predsednik Zdravstvenog saveta Srbije (u daljem tekstu: ZSS) akademik prof. dr Dragan Micić i zamenik predsednika ovog tela dr Gradimir Dragutinović.

Na predlog predsednika Odbora, većinom glasova, usvojen je sledeći:

 D n e v n i r e d

1. Razmatranje Izveštaja o radu Zdravstvenog saveta Srbije za 2016. godinu;

2. Razno.

 Pre prelaska na razmatranje utvrđenog dnevnog reda, usvojen je, bez primedaba, Zapisnik 12. sednice Odbora, koja je održana 28. decembra 2017. godine.

Prva tačka dnevnog reda – **Razmatranje Izveštaja o radu Zdravstvenog saveta Srbije za 2016. godinu**

 Predsednik Odbora doc. dr Darko Laketić, podsetio je da je Narodna skupština 24. jula 2015. godine, donela Odluku o izboru članova Zdravstvenog saveta Srbije, a zatim je ukazao: da je Zdravstveni savet Srbije, prema članu 150. Zakona o zdravstvenoj zaštiti, stručno i savetodavno telo koje se stara o razvoju i kvalitetu sistema zdravstvene zaštite, organizacije zdravstvene službe i sistema zdravstvenog osiguranja; da saglasno članu 155. stav 6. Zakona o zdravstvenoj zaštiti, ovo telo podnosi Narodnoj skupštini izveštaj o svom radu najmanje jedanput godišnje, i da je Zdravstveni savet Srbije blagovremeno podneo Narodnoj skupštini Izveštaj o radu za 2016. godinu; da Odbor za zdravlje i porodicu, kao nadležni odbor, na osnovu člana 237. Poslovnika Narodne skupštine, razmatra izveštaj ovog tela, nakon čegaNarodnoj skupštini podnosi izveštaj s predlogom zaključka, odnosno preporuke. Zatim je dao reč predsedniku Zdravstvenog saveta Srbije.

Akademik prof. dr Dragan Micić, predsednik Zdravstvenog Saveta Srbije, usmerio je izlaganje na aktuelnu situaciju i probleme sa kojima se ovo telo suočava od 2015. godine, kada je konstituisano u novom sazivu, te je izneo sledeće:

-nerešeno pitanje budžetskih sredstava, u iznosu od 1,5 miliona dinara, koja Akcionim planom za sprovođenje Nacionalne strategije za borbu protiv korupcije u Republici Srbiji za period od 2013. do 2018. godine, pripadaju Zdravstvenom savetu Srbije za sprovođenje postupka procene kvaliteta programa kontinuirane edukacije zdravstvenih radnika i zdravstvenih saradnika,akoja još nisu dodeljena ovom telu;

-uslovi smeštaja i tehnička oprema ZSS su nezadovoljavajući;

-saglasno nadležnostima, ZSS je formirao dve grupe sastavljene od najuglednijih stručnjaka iz različitih oblasti zdravstva, od kojih se jedna grupa bavi strategijom razvoja zdravstvene zaštite i zdravstvenog osiguranja, kao i predlaganjem mera za poboljšanje u ovim oblastima, dok druga grupa obavlja akreditaciju programa kontinuirane medicinske edukacije, što čini oko 80 % aktivnosti ovog tela. Ovaj savet je do sada sproveo kontrolu oko šest hiljada edukacija u različitim domenima zdravstvene zaštite, što je navedeno u podnetom izveštaju;

-uočene su zloupotrebe u sprovođenju programa kontinuirane edukacije jer je određenim pojedincima, ustanovama i udruženjima profit postao primarni cilj sprovođenja medicinskih edukacija. Pojedinci drže i do 60 kurseva edukacija iz različitih oblasti medicine, iako za mnoge nisu merodavni;

- ZSS je sve sumnjive programe medicinske edukacije vraćalo na ponovnu proveru. Nakon ovih kontrola i izrađene baze podataka svih agencija koje obavljaju kontinuiranu edukaciju, primetno je smanjenje zloupotreba programa kontinuirane edukacije. Shodno tome, ZSS je predložio da se uvedu elektronske prijave za edukaciju, kako bi sve aktivnosti bile evidentirane i lakše kontrolisane.

-da je kontrola kontinuirane medicinske edukacije zdravstvenih radnika i zdravstvenih saradnika od strane ZSS limitirana iz dva razloga: ovo telo nema nadležnost da sankcioniše pomenute zloupotrebe i nisu mu dodeljena sredstva za rad. Primera radi, ZSS nema sredstva da uputi ljude u druga mesta kako bi vršili proveru kvaliteta ovih edukacija. Takođe, članove ovog saveta više košta putarina od iznosa koji dobiju po sednici (1,500 dinara), zbog čega oni polaku odustaju, gube početni elan i predlažu da se odreknu i tog iznosa;

-nedostaje odgovor Ministartva zdravlja na molbe i zahteve ovog tela. Primera radi, ZSS je odbio da bez prethodne saglasnosti Ministarstva, prihvati inicijativu Lekarske komore Srbije kojom se od ZSS traži da potpiše sporazum sa udruženjem specijalista na nivou Evrope, koje bi akreditovalo domaće simpozijume. Odgovor nadležnog ministarstva u vezi sa tim još nije dobijen.

-Izveštaj o radu ZSS, tražile su i Agencija za borbu protiv korupcije i Pravni skener, nevladina organizacija čiji je osnovni cilj zaštita građana u smislu zdravlja i socijalne politike.

Državni sekretar Ministarstva zdravlja dr Meho Mahmutović, izrazio je uverenje da će Ministarstvo u narednom periodu pronaći rešenje, kako bi Zdravstvenom savetu Srbije olakšalo i omogućilo nesmetan rad. Smatra da je i pored navedenih problema, ovaj savet dosta uradio: formirana su radna tela i izvršeno je dosta procena kvaliteta programa kontinuirane medicinske edukacije. Pomenuo je da se aktivnosti radnih tela i stručnih komisija plaćaju po sednici, te da su često i ova sredstva predmet osporavanja Državne revizorske institucije. Najavio je donošenje novog zakona o zdravstvenoj zaštiti, u prvom kvartalu 2018. godine, kojim će se i ova pitanja urediti. Naveo je da Ministarstvo ulaže napore u cilju poboljšanja svih segmenata zdravstva, držeći se nauke i mišljenja republičkih stručnih komisija. Podvukao je da se pri donošenju odluka u zdravstvu uvek treba rukovoditi mišljenjem stručnih tela, kojeg čine eminentni stručnjaci iz različitih oblasti zdravstva.

 Akademik prof. dr Dragan Micić, predsednik Zdravstvenog Saveta, istakao je da kontrola medicinske edukacije treba da podrazumeva postojanje sankcije u slučaju njene zloupotrebe. Primera radi, ovaj savet je dobio prijave tih zloupotreba na području naše južne pokrajine. Naime, organizator edukacije u Gračanici je u sali koja može da primi najviše 50 učesnika, prijavio prisustvo 300 učesnika i sve to naplatio. ZSS je doneo odluku da ovom organizatoru zabrani rad u trajanju od šest meseci. S obzirom na to da sankcije u ovim situacijama nisu predviđene, na inicijativu ovog tela, RFZO je izvršio korekciju Pravilnika o bližim uslovima za praćenje i procenu kvaliteta izvođenja akreditovanog programa kontinuirane edukacije za zdravstvene radnike i zdravstvene saradnike. Ministarstvo, kojem je ovaj predlog predat, nakon šest meseci je obavestilo ZSS da će novim zakonom o zdravstvenoj zaštiti biti predviđene izmene koje se odnose i na ovo pitanje. Zbog svega navedenog, prof. Micić smatra da ideja, rad i uloga ovog tela ''nisu dovoljno elaborirane'', jer kontrola bez sankcije nema efekta. Edukacija je značajna za zdravstveni sistem naše zemlje, što pokazuje i nedavno održana tribina u Srspkoj akademiji nauka i umetnosti, gde se govorilo o prevenciji u zdravstvu sa aspekta rada ovog stručnog i savetodavnog tela.

U diskusiji su povodom ove tačke dnevnog reda učestvovali: dr Radoslav Jović, prof. dr Dušan Milisavljević, dr Muamer Bačevac, dr Dragan Vesović, Vladimir Đurić i doc. dr Darko Laketić.

Dr Radoslav Jović je izrazio nadu da će Ministarstvo zdravlja naći rešenje za probleme neadekvatnog poslovnog prostora i tehničke opremljenosti ovog tela. Podržao je rad ZSS i istakao značaj tema koje je ZSS pokrenuo, a pre svega temu prevencije koja je bitna kako sa aspekta zdravstvene zaštite stanovništva, tako i sa aspekta uštede u budžetu; vakcinacija - tema koja je u poslednjem periodu aktuelizovana jer se upravo malo radilo na promociji ove vrste prevencije, što je dalo prostora nenaučnim stavovima.

Prof. dr Dušan Milisavljević je istakao da Zdravstveni savet Srbije bira Narodna skupština kao stručno telo - koje čine eminentni ljudi iz struke, te da mu treba obezbediti sve neophodne uslove kako bi ostvarilo zadatke iz svojih nadležnosti. Temu akreditacije zdravstvenoh skupova, koju je Savet otvorio, ocenio je veoma značajnom. Smatra da dilema oko uloge i značaja kontinuirane medicinske edukacije ne bi smela da postoji, jer lekari na ovim predavanjima usavršavaju svoje znanje, uz saznanja o novinama u medicini, što je pre svega u interesu pacijenta. S tim u vezi sugerisao je da bi radi suzbijanja pomenutih zloupotreba trebalo razgraničiti sponzorska farmaceutska predavanja od onih predavanja koja imaju edukativni karakter. Zatim je ukazao na značaj imunizacije kao civilizacijskog dobra koje je spasilo ljudske živote, te smatra da je ćutanje struke za posledicu imalo porast neistina o vakcinaciji, posebno na društvenim mrežama. Naglasio je da se protiv ovakvih pojava treba boriti, a Savetu koji nas opominje na ove i slične probleme treba pružiti podršku.

Dr Muamer Bačevac je apelovao da Ministarstvo u najkraćem roku pronađe rešenje za pomenute probleme koje ZSS ima u svom radu. Zatim je ukazao da teme kontinuirane medicinske edukacije često nemaju značaj za usavršavanje lekara, o čemu treba voditi računa. Podsetio je takođe, da je nedavno donetim Zakonom o medicinskim sredstvima, regulisalo pitanje načina na koji neko može da promoviše lek i medicinsko sredstvo, što treba da smanji zloupotrebe u promociji lekova. Konstatovao je da je ZSS i pored iznetih problema u radu, pokrenuo mnoga pitanja, što ukazuje na odgovornost ovog tela.

Dr Dragan Vesović je izneo da ZSS kao stručno i savetodavno telo, doprinosi opštem boljitku zdravstvenog sistema naše zemlje, te da je nedopsutivo da ima finansijske probleme koji dovode u pitanje njihov rad. Sugerisao je da Odbor inicira rešavanje ovog pitanja, i da se ne čeka donošenje budžeta radi izdvajanja 1,5 miliona dinara za rad ZSS. Dodao je da su predavači medicinskih edukacija dobro plaćeni, te da se ne sme dozvoliti da ZSS, koji sve te aktivnosti u vezi sa kontinuiranom medicinskom edukacijom sinhronizuje, nema obezbeđene uslove za rad.

Vladimir Đurić je konstatovao da je ZSS obrazovan saglasno Zakonu o zdravstvenoj zaštiti, i da nema osnovne uslove da u punom kapacitetu obavlja poslove koje su u njegovoj nadležnosti, što se i po podnetom izveštaju može videti. Naime, u Izveštaju o radu ZSS za 2016. godinu, dominira tema kontinuirane edukacije zdravstvenih radnika i zdravstvenih saradnika, ali ne i druge teme za koje ovo telo takođe nadležno, kao što su: razvoj sistema zdravstvene zaštite i zdravstvenog osiguranja; predlaganje mera za očuvanje i unapređenje zdravstvenog stanja i jačanje zdravstvenog potencijala stanovništva; ravnomerno ostvarivanje zdravstvene zaštite svih građana u Republici, kao i druge mere. Poslednju navedenu meru je ocenio kao bitnu temu, imajući u vidu da mnogi građani iz manjih sredina moraju da dolaze u Beograd, radi ostvarivanja zdravstvene zaštite. Predlaganje mera za funkcionisanje obaveznog zdravstvenog osiguranja, kao i mera za sprovođenje reformi u oblasti zdravstvene zaštite i zdravstvenog osiguranja je tema o kojoj treba više razgovarati. Naime, sve više zdravstvenih usluga ne može da se finansira obaveznim zdravstvenim osiguranjem, te su pacijenti prinuđeni da te usluge ostvaruju kroz privatno osiguranje. Poslanička grupa kojoj pripada predložila je da se sistem obaveznog zdravstvenog osiguranja drugačije postavi, kako bi se ukinulo nesuvislo budžetsko trošenje novca. Naglasio je da će iz poštovanja prema sastavu i ulozi ovog tela podržati podneti izveštaj. Izrazio je nadu da će zakonodavna i izvršna vlast naći način da Savetu obezbedi neophodne uslove za rad.

Predsednik Odbora doc. dr Darko Laketić je izrazio slaganje sa stavom da bez državne potpore, funkiconisanje ZSS nije moguće. Stoga, smatra da je ovaj odbor pravo mesto sa kojeg treba uputiti zajednički apel da se ovaj problem reši. Efikasno funkiconisanje zdravstva je preduslov svake savremene države. Kontrola sprovođenja programa kontinirane edukacije zdravstvenih radnika i zdravstvenih saradnika je bitna uloga ovog tela. Za ovaj posao neophodno je imati dovoljan broj ljudi kako bi se efikasno sagledali svi ti programi i valjano ocenili. Predložio je da ovo telo sačini sažet predlog i isti podnese Odboru i Ministarstvu, kako bi svi zajedno postigli konsenzus oko vitalnih pitanja u zdravstvu. Apostrofirao je da su članovi ZSS eminentni stručnjaci, ljudi od najvećeg autoriteta, koji odlično poznaju zdravstveni sistem i koji stoga mogu mnogo da doprinesu unapređenju ovog sistema. Dodao je da će ZSS uvek imati podršku Odbora te je podsetio na široku nadležnost ovog tela, saglasno članu 154. Zakona o zdravstvenoj zaštiti.

Akademik prof. dr Dragan Micić, predsednik Zdravstvenog Saveta, na kraju diskusije, istakao je da prihvata poziv Odbora za saradnju. Povodom iznetog stava da je ovo telo zbog obimnog posla u vezi sa procenom kvaliteta programa kontinuirane edukacije zdravstvnih radnika i zdravstvenih saradnika zapostavilo obavljanje ostalih poslova iz svoje nadležnosti, naveo je sledeće: pored grupe zadužene za kontrolu edukacije, formirana je i grupa zadužena za praćenje razvoja sistema zdravstvene zaštite. Ova grupa je razmatrala aktuelne propise i postojeća dokumente zdravstvene politike, nakon čega je uočila i evidentirala potrebu za izradom novog programa razvoja sistema zdravstvene zaštite Srbije. Paralelno sa ovim aktivnostima, ista grupa je izvršila pretraživanje međunarodne literature i sačinila spisak relevantnih međunarodnih dokumenata koji zajedno sa domaćim dokumentima predstavljaju polazni okvir za unapređenje sistema zdravstvene zaštite. Nakon analize zdravstvenog stanja stanovništva i sistema zdravstvene zaštite, ova grupa će definisati dokument koji će predstavljati okvir za razvoj sistema zdravstva. Istakao je da dinamika aktivnosti ZSS zavisi od podrške nadležnog ministarstva, sa kojim ovo telo nema problem u komunikaciji, koliko ima u nerealizovanju njihovih molbi i zahteva. Pomenuo je da je ovaj odbor prvi pokazao interesovanje za rad ZSS, čiji kapacitet nije dovoljno iskorišćen. Dodao je da pomenuti problem nedostatka tehničke podrške i računara nije teško rešiv, a da mnogo doprinosi nesmetanom funkcionisanju ovog tela.

Odbor za zdravlje i porodicu, kao nadležni odbor, na osnovu člana 237. Poslovnika Narodne skupštine, razmotrio je izveštaj Zdravstvenog saveta Srbije,nakon čega **je** podneo Narodnoj skupštini, izveštaj s Predlogom zaključka.

Saglasno članu 237. stav 4. Poslovnika Narodne skupštine, Odbor za zdravlje i porodicu jednoglasno je utvrdio (14 glasova za, od ukupno 14 prisutnih) Predlog zaključka o Izveštaju o radu Zdravstvenog saveta Srbije za 2016. godinu,koji glasi:

1. Narodna skupština prihvata Izveštaj o radu Zdravstvenog saveta Srbije za 2016. godinu.
2. Narodna skupština podržava aktivnosti Zdravstvenog saveta Srbije.
3. Narodna skupština zahteva od nadležnih organa da u najskorije vreme obezbede sve uslove za nesmetano funkcionisanje Zdravstvenog saveta Srbije, imajući u vidu da se aktivnosti ovog tela odvijaju uz poteškoće usled nedostatka materijalnih uslova za rad.
4. Neophodno je da Zdravstveni savet Srbije u narednom periodu više pažnje posveti ostvarivanju svojih nadležnosti iz člana 154. Zakona o zdravstvenoj zaštiti koje se odnose na predlaganje mera za očuvanje i unapređenje zdravstvenog stanja i jačanje zdravstvenog potencijala stanovništva.

 Druga tačka dnevnog reda – **Razno**

 Predsednik Odbora doc. dr Darko Laketić, obavestio je prisutne o pozivnom pismu koje je 22. januara 2018. godine, primio od predsednika Parlamentarne komisije za istraživanje posledica upotrebe osiromašenog uranijuma gospodina Đan Pijera Skanua (Dom poslanika, Parlament Italije), kojim ga poziva u Rim, u periodu od 21. do 28. februara 2018. godine, radi upoznavanja sa rezultatima rada ove komisije. Imajući u vidu humani značaj ove teme, zakonodavnu aktivnost koja je proistekla iz rada ove komisije, te s obzirom na posledice od upotrebe osiromašenog uranijuma na zdravlje građana nakon izvršenog NATO bombardovanja, predsednik Odbora je tražio saglasnost da se ova poseta realizuje.

### Odbor je jednoglasno (13 glasova za, od ukupno 13 prisutnih članova) dao saglasnost da se realizuje poseta predsednika Odbora za zdravlje i porodicu doc. dr Darka Laketića, Parlamentarnoj komisijei za istraživanje posledica upotrebe osiromašenog uranijuma u Rimu.

### Predsednik Odbora je najavio da će saglasno članu 290. Poslovnika Narodne skupštine, tražiti od Odbora za spoljne poslove, saglasnost za posetu Parlamentu Italije u Rimu, u periodu od 21. do 28. februara 2018. godine. Takođe je upoznao Odbor da troškove avionskog prevoza za ovu posetu snosi Narodna skupština a troškove boravka u Rimu italijanska strana.

Vladimir Đurić je tražio odgovor povodom podnetog predloga narodne poslanice Branke Stamenković za organizovanje javnog slušanja o razlozima pada obuhvata vakcinacije protiv preventabilnih zaraznih bolesti. U vezi sa ovim predlogom skrenuo je pažnju da stručna javnost upozorava da preti epidemija malih boginja s obzirom na to da je preko 1200 obolelih, sa nekoliko smrtnih ishoda od posledica ove bolesti. Smatra da je tema važna za građane, da se javnost mora upoznati sa razlozima pada obuhvata vakcinacije protiv preventabilnih zaraznih bolesti, te s tim u vezi misli da je problem šire prirode.

Predsednik Odbora doc. dr Darko Laketić je podsetio da je predlog Branke Stamenković, zajedno sa drugim predstavkama, razmatran na prethodnoj sednici Odbora i da je odgovor sadržan u zapisniku te sednice, koji glasi: Odbor je u decembru 2016. godine održao javno slušanje na temu vakcinacije, sa naročitim osvrtom na HPV imunizaciju. Imajući u vidu da su Odboru, pored ove sugerisane i druge teme za javno slušanje, Odbor će na nekoj od narednih sednica analizirati značaj svake predložene teme, radi donošenja odluke o narednom javnom slušanju.

Predsednik Odbora je dalje naveo da će razmatrajući podnete predloge za organizovanje javnog slušanja Odbor konsultovati nadležno ministarstvo, relevantne esnafske institucije odnosno republičke stručne komisije. U vezi sa konkretnom temom, izneo je da Republička stručna komisija za zaštitu stanovništva od zaraznih bolesti već sprovodi strategiju u cilju sprečavanja i suzbijanja epidemije malih boginja.

Povodom ove tačke dnevnog reda nije bilo više predloga ni diskusije.

 Sednica je završena u 12, 15 časova.

 SEKRETAR PREDSEDNIK

 Božana Vojinović Doc. dr Darko Laketić